ddrg/super_eurlex huggingface dataset:
SKRIFTLIG FORESPØRGSEL E-3689/00

af Jorge Hernández Mollar (PPE-DE) til Kommissionen

(29. november 2000)

Om: Undersøgelse af olivenoliens egenskaber med hensyn til forebyggelse af infarkter

Det spanske landbrugsministerium og organisationen Patrimonio Comunal Olivarero de España har undertegnet en aftale om medicinsk forskning med en stor spansk virksomhed, som vil lade et forskerhold analysere olivenoliens positive virkninger på forebyggelse af hjerteinfarkter.

Den højtstående repræsentant for det spanske landbrugsministerium udtrykte tilfredshed med denne nye forskningsaktivitet og mindede om, at Spanien takket være spisevanerne i Middelhavsområdet kunne udvise et lavere antal af de forskellige hjerte/kar-lidelser end gennemsnittet.

Mener Kommissionen på baggrund af den interesse, som denne medicinske forskning påkalder sig, at den bør deltage i udviklingen af disse forskningsaktiviteter ved at finansiere en del af dem og samtidig muliggøre størst mulig spredning af de resultater, som forskerne når frem til i deres konklusioner?

Svar afgivet på Kommissionens vegne af David Byrne

(17. januar 2001)

Kommissionen kan oplyse det ærede medlem om, at den har kendskab til, at en lille indtagelse af mættede fedtstoffer og en stor indtagelse af enkeltumættede fedtstoffer, hvilket er tilfældet, når olivenolie indgår i kosten, giver en formindsket risiko for hjertekarsygdomme.

Kommissionen kunne eventuelt overveje at imødekomme en ansøgning om støtte til den forskning, som det ærede medlem har beskrevet, under forudsætning af, at forskningsprojektet fremlægges som et forslag under nøgleaktion 1 Levnedsmidler, ernæring og sundhed inden for det specifikke program Livskvalitet og forvaltning af bioressourcer under det femte forskningsrammeprogram.

I øjeblikket støtter Kommissionen ikke et specifikt projekt om sammenhængen mellem olivenolie og de antiaterosklerotiske virkninger, men der udføres forskning om olivenolies virkning på helbredet og velværet som et af flere aspekter omkring Middelhavsområdets kost i forbindelse med to projekter inden for det fjerde og femte rammeprogram for forskning og teknologisk udvikling.

Det første projekt er et projekt med omkostningsdeling med titlen: Dietary Habits Profile in European Communities with Different Risk of Myocardial Infarction: The Impact of Migration as a Model of Gene/Environment Interaction, som starter i januar 2001. I dette projekt undersøges de risikofaktorer, som påvirkes både af kosten og den genetiske polymorfi.

Det andet projekt hedder: Nutritional Enhancement of Diet in Europe (Neodiet), hvor et af de undersøgte problemer var plantesteroler såsom polyfenoler, der bidrager til olivenoliens helbredende virkning og forbedrer dens stabilitet. Projektet er blevet finansieret inden for rammerne af den fælles aktion FAIR-CT97-3052.
SKRIFTLIG FORESPØRGSEL E-3560/00

af Charles Tannock (PPE-DE) og Graham Watson (ELDR) til Kommissionen

(15. november 2000)

Om: Virkningerne af anvendelsen af granater af forarmet uran i Kosovo

Under henvisning til den samlede nødhjælp til Serbien på 200 mio. euro og det løfte, som kommissionsmedlem Patten gav på mødet den 25. oktober om, at han ville undersøge, hvilke miljømæssige skader og sundhedsskader der var forårsaget på grund af begivenheder i løbet af det sidste år, og i betragtning af en påstået stigning af tilfælde af kræft og misdannede fostre i dele af Kosovo, efter at NATO-styrkerne har anvendt granater af forarmet uran (U-238 DU) under de sidste års bombeangreb, anmodes Kommissionen om hurtigst muligt at foretage en omfattende analyse af virkningerne, eventuelt med finansiel støtte fra og i samarbejde med den foreslåede UNEP/UNCHS Balkans Task Force (BTF) med henblik på at yde bistand til de skadelidte.

Svar afgivet på Kommissionens vegne af Christopher Patten

(1. december 2000)

Kommissionen henviser det ærede medlem til de svar, den allerede har givet på mundtlig forespørgsel H-0429/00 fra Alexandros Alavanos og H-431/99 fra Mihail Papayannakis under spørgetiden i Europa-Parlamentets mødeperiode i september 199(1), samt til skriftlig forespørgsel E-1481/99 fra Lucio Manisco(2) og skriftlig forespørgsel E-1256/00 fra Armando Cossutta(3) vedrørende spørgsmålet om, hvorvidt der er opstået radioaktiv forurening som følge af anvendelse af bomber med forarmet uran i Kosovo. Kommissionen nævnte i sine svar på disse spørgsmål, at to vurderinger bl.a. foretaget af De Forenede Nationers Miljøprogram (UNEP) konkluderede, at Kosovo-konflikten ikke var en miljøkatastrofe for regionen.

Som det ærede medlem er bekendt med, vender Balkan-enheden under UNEP tilbage til spørgsmålet, idet den aflægger besøg på stedet i de kommende uger, efter at Den Nordatlantiske Traktats Organisation (NATO) har leveret nye oplysninger. Kommissionen følger nøje dens arbejde og afventer, for at undgå dobbeltarbejde, UNEPs vurdering, før der træffes beslutninger om EU-tiltag på dette område.

Med hensyn til nødhjælpspakken til Serbien på 200 mio. EUR skal denne dække de vigtigste behov i de kommende vintermåneder med størst vægt på de forhold, der prioriteres i samarbejde med Præsident Kostunica og hans medarbejdere. Miljøproblemer er naturligvis vigtige i sig selv, men de indgår ikke i disse umiddelbart prioriterede områder. Kommissionen er også ved, sammen med Verdensbanken, at starte en vurdering af de overordnede behov i Serbien, og på grundlag af resultaterne, der skulle ligge klar om nogle måneder, vil den afgøre, i hvilke retninger bistanden skal prioriteres.

Kommissionen støtter også et regionalt miljøgenopretningsprogram inden for rammerne af stabilitetspagten, der vil bidrage til miljøgenopbygningen i hele Balkan-regionen.

(1) Europa-Parlamentets forhandlinger (september 1999).

(2) EFT C 203 E af 18.7.2000.

(3) EFT C 72 E af 6.3.2001, s. 32.
SKRIFTLIG FORESPØRGSEL E-3706/00

af John Cushnahan (PPE-DE) til Kommissionen

(29. november 2000)

Om: Børnearbejde i Latinamerika og Caribien

Tal fra Unicef viser, at halvdelen af de 200 millioner børn og teenagere i Latinamerika og Caribien lever i fattigdom, og at 10 % arbejder for usle lønninger. Visse lande har vedtaget lovgivning i et forsøg på at forbyde børnearbejde, men der er kun gjort fremskridt i få tilfælde, fordi fattigdom er en vigtig drivkraft bag børnearbejde. For nylig blev der fundet mindreårig arbejdskraft på en familieranch, der tilhører den nyvalgte mexicanske præsident Vicente Fox han bad om, at hans familie ikke blev bedømt for strengt, netop fordi børnearbejde er et udbredt fænomen, selv om det er ulovligt.

Hvad agter Kommissionen at gøre for at forbedre børns vilkår i Latinamerika og Caribien? Hvordan kan en nyvalgt præsident begrunde lovovertrædelser med, at der er tale om et udbredt fænomen?

Svar afgivet på Kommissionens vegne af Christopher Patten

(17. januar 2001)

Kommissionens strategi over for Latinamerika fokuserer på fattigdomsbekæmpelse og tilstræber at forbedre arbejdsvilkårene i almindelighed og at afskaffe børnearbejdet. Inden for rammerne af Kommissionens samarbejdsprogrammer tages der en række initiativer, som vedrører børns rettigheder og arbejdsvilkår og

spørgsmålet om gadebørn overalt i Latinamerika (såsom projektet satellite street children, som gennemføres af ngo'en European Network on Street Children World-wide, ENSCW, 874 000 EUR, og et projekt benævnt Poder crecer, som har til formål at følge og styrke ngo'er, der tager sig af børn og teenagere i vanskelige situationer såsom gadebørn, børn i fængsel og mindreårige arbejdstagere (1 mio. EUR), og som gennemføres af ngo'en BICE, International catholic Bureau for childhood).

Kommissionen vedbliver med at fremme alle positive foranstaltninger, der har til formål at lette gennemførelsen af den latinamerikanske børnekonvention (Código del niño y el adolescente). Det skal i den sammenhæng bemærkes, at et af de højtprioriterede temaer i Latinamerika i 2001 netop er fremme og beskyttelse af børns rettigheder.

Kommissionen har mærket sig det ærede medlems betænkeligheder ved den sag med mindreårige arbejdstagere, der er konstateret i Mexico, og vil benytte enhver lejlighed til at anmode de mexicanske myndigheder om at håndhæve lovgivningen om børnearbejde under alle givne omstændigheder.
SKRIFTLIG FORESPØRGSEL P-3882/00

af Alexandros Alavanos (GUE/NGL) til Kommissionen

(4. december 2000)

Om: Færdiggørelse og ibrugtagning af trafikakse nr. 10

Bortset fra embargoen førte begivenhederne i det tidligere Jugoslavien til, at transporten af græske produkter via Jugoslavien blev indstillet, og at færdiggørelsen af trafikaksen mellem Central- og Sydeuropa blev udsat.

Hvad har Kommissionen i lyset af de politiske ændringer i Jugoslavien til hensigt at gøre for at færdiggøre og åbne trafikakse nr. 10, der går igennem Zagreb og Beograd, og hvormed vejforbindelsen mellem Grækenland og Centraleuropa vil blive normaliseret?

Svar afgivet på Kommissionens vegne af Christopher Patten

(9. januar 2001)

Vi har endnu ikke taget fat på infrastrukturforbedringerne. Vores indsats har været koncentreret om at hjælpe Serbien gennem vinteren ved hjælp af en nødhjælpspakke på 200 mio. EUR. Vi arbejder på at afholde en donorkonference for Forbundsrepublikken Jugoslavien (YUG), når dens forhold til de internationale finansieringsinstitutioner er blevet afklaret, hvilket vi håber vil ske senest først på sommeren, og når den igangværende grundige vurdering af YUGs behov er færdiggjort, vil vi se på muligheden for at udføre arbejder på trafikakse 10 som et led heri.
SKRIFTLIG FORESPØRGSEL E-3922/00

af Anna Karamanou (PSE) til Rådet

(20. december 2000)

Om: Øget fremmedhad i Europa

I den årlige beretning, som Det Europæiske Observatorium for Racisme og Fremmedhad for nylig udgav, konstateredes der en betydelig forøgelse af racismen i Den Europæiske Union. Beate Winkler, som er leder af overvågningscentret, understregede, at Sverige, Frankrig, Tyskland og mange andre lande oplever en foruroligende stigning i antallet af tilfælde af racistisk vold, hvis ofre hovedsagelig er afrikanske og arabiske indvandrere, albanere og roma, idet der samtidig noteres et øget antal tilfælde af hærværk imod synagoger, jødiske kirkegårde og moskeer. Beretningen fra Det Europæiske Observatorium for Racisme og Fremmedhad fra 1999 understreger ligeledes, at de neonazistiske organisationer i betydeligt øget omfang benytter internettet til at fremme deres politiske og racistiske propaganda.

I meddelelsen om den europæiske konference mod racisme, der fandt sted sidste måned i Strasbourg understregedes det, at Europa er et samfund med fælles værdier, der har været, er og i fremtiden vil vedblive med at være multikulturelt. Hvor effektive er de foranstaltninger, som Rådet vil træffe, og på hvilken måde vil de i Strasbourg indgåede forpligtelser kunne respekteres, og hvordan vil det blive muligt at bekæmpe racismen, racediskriminationen, fremmedhadet, den religiøse fanatisme, intolerancen, antisemitismen og frygten for islam, som truer de demokratiske samfund og deres grundlæggende værdier?

Svar

(8. marts 2001)

1. Rådet gør det ærede parlamentsmedlem opmærksom på sit svar på skriftlig forespørgsel E-3089/00.

2. Hvad angår foranstaltninger til bekæmpelse af direkte eller indirekte forskelsbehandling på grund af race eller etnisk oprindelse, religion eller tro, handicap, alder eller seksuel orientering, erindrer Rådet om, at der på samlingen den 27. november 2000 blev vedtaget en afgørelse om et EF-handlingsprogram for bekæmpelse af forskelsbehandling (2001-2006)(1). I denne afgørelse opfordres Kommissionen til at føre løbende tilsyn med programmet i samarbejde med medlemsstaterne og til at evaluere det med hjælp fra uafhængige eksperter.

(1) EFT L 303 af 2.12.2000, s. 23.
SKRIFTLIG FORESPØRGSEL P-4129/00 af António Seguro (PSE) til Kommissionen. Generalsekretærens redegørelse for resultaterne af det Europæiske Råds møde i Nice.



EF-Tidende nr. 174 E af 19/06/2001 s. 0236 - 0236



SKRIFTLIG FORESPØRGSEL P-4129/00 af António Seguro (PSE) til Kommissionen (9. januar 2001) Om: Generalsekretærens redegørelse for resultaterne af det Europæiske Råds møde i Nice Det portugisiske dagblad O Público gengav i sin udgave fra lørdag den 16. december en artikel (på sidste side) med overskriften Fortrolig redegørelse fra en af Prodis medarbejdere Portugal betragtes som taber i Nice. I artiklen blev der refereret til en redegørelse, som var udarbejdet af Kommissionens generalsekretær, og som omhandlede resultaterne af Det Europæiske Råds møde i Nice. Jeg vil gerne anmode om i overensstemmelse med de gældende bestemmelser at få bekræftet, hvor vidt der findes en sådan redegørelse, og om i bekræftende fald at få tilsendt en kopi. Svar afgivet på Kommissionens vegne af Romano Prodi (30. januar 2001) Den meddelelse, det ærede medlem henviser til, var en intern meddelelse, der skule give Kommissionens delegationer og repræsentationer en hurtig foreløbig redegørelse for udfaldet af Det Europæiske Råd i Nice. Den var ikke beregnet på offentliggørelse og står ikke for Kommissionens vurdering af Det Europæiske Råd, som Kommissionens formand den 12. december 2000 redegjorde for over for Parlamentet. Eftersom meddelelsen er blevet lækket til pressen, vil Kommissionen, som forlangt, tilstille det ærede medlem en kopi.
SKRIFTLIG FORESPØRGSEL E-4088/00

af Graham Watson (ELDR) til Kommissionen

(10. januar 2001)

Om: Gulvbelægningsbranchen

Har Kommissionen undersøgt uddannelsesforanstaltningerne inden for gulvbelægningsindustrien? Har Kommissionen planer om at forbedre sådanne foranstaltninger?

Svar afgivet på Kommissionens vegne af Anna Diamantopoulou

(8. marts 2001)

Gulvbelægningsindustrien ville i princippet omfatte et meget bredt og forskelligartet arbejdsområde, herunder udlægning af parketgulve, udlægning af tæpper, termoplastiske fliser, keramik, osv., som hver især kræver forskellige færdigheder og en specifik uddannelse. Aktiviteter på europæisk plan beskæftiger sig i øjeblikket kun generelt med uddannelse i byggefagene.

Under Leonardo da Vinci-programmet gives der tilskud til nyskabende initiativer på erhvervsuddannelsesområdet. I perioden 1995-1999 (første fase) finansieredes således et projekt vedrørende gulvbelægningsindustrien under titlen Erhvervsuddannelse for fliselæggere i Europa (1995) kontrahent: Assopiastrelle. Også forskellige andre projekter har beskæftiget sig med nyskabende initiativer i erhvervsuddannelsen i byggesektoren i almindelighed.
SKRIFTLIG FORESPØRGSEL P-3613/00

af Olivier Dupuis (TDI) til Rådet

(15. november 2000)

Om: Bekæmpelse af menneskehandel, udnyttelse og seksuel misbrug af børn

Problemet med menneskehandel, udnyttelse og seksuel misbrug af børn får stadig større internationale dimensioner og er rystende på grund af de begåede forbrydelsers grusomhed samt den langsommelighed, hvormed de europæiske retssystemer behandler de sager, der har vist sig i en lang række medlemsstater.

Unionen har hidtil koncentreret sig om forholdet mellem pædofili og Internet, og har tilsidesat andre meget vigtigere aspekter. Det påhviler således Rådet i henhold til afsnit IV, punkt B, i den fælles aktion til bekæmpelse af menneskehandel og seksuel udnyttelse af børn inden udgangen af 1999 at vurdere, om medlemsstaterne har opfyldt deres forpligtelser ifølge denne fælles aktion, hvad angår forbedring af retssamarbejdet og tilnærmelse mellem eller revision af de nationale bestemmelser på området bekæmpelse af menneskehandel, udnyttelse eller seksuel misbrug af børn. I Rådets svar af 28. september 2000 på skriftlig forespørgsel P-1748/00 erklærer det, at det ikke har opfyldt denne forpligtelse og det fastslår, at undersøgelsen vil blive foretaget i den nærmeste fremtid efter de regler, der er fastsat i afgørelsen og at Rådet kan således endnu ikke foretage en vurdering af medlemsstaternes lovgivning i dette spørgsmål.

Hvornår vil Rådet opfylde sin forpligtelse til at foretage en sådan undersøgelse? Hvorfor har det endnu ikke foretaget den? Hvilke hindringer er det stødt imod? Mener Rådet ikke, at en manglende gennemførelse af denne undersøgelse betyder, at den fælles aktion mister sin betydning og effektivitet? Er der modvilje i Rådet? Hvilke yderligere aktioner agter Rådet at iværksætte for at gennemføre artikel 29 i traktaten om Den Europæiske Union, hvori bekæmpelse af menneskehandel og overgreb mod børn nævnes blandt midlerne til at skabe et område med frihed, sikkerhed og retfærdighed?

Svar

(26. februar 2001)

Rådet er ikke bekendt med, at der i medlemsstaterne eller blandt Rådets medlemmer skulle være modvilje mod en evaluering af fælles aktion 97/154/RIA af 24. februar 1997 om bekæmpelse af menneskehandel og seksuel udnyttelse af børn(1).

I sit svar på skriftlig forespørgsel P-1748/00 om samme emne angav Rådet, hvilke aktioner der er vedtaget på EU-plan siden vedtagelsen af den fælles aktion af 24. februar 1997, som det ærede parlamentsmedlem henviser til, med henblik på bekæmpelse af menneskehandel og forbrydelser mod børn. Disse foranstaltninger vidner om Rådets og medlemsstaternes vilje til at bekæmpe denne særligt afskyvækkende form for kriminalitet.

I øvrigt vil Rådet gerne henvise til sin besvarelse af skriftlig forespørgsel P-3618.

(1) EFT L 63 af 4.3.1997, s. 2.
SKRIFTLIG FORESPØRGSEL E-4029/00

af Caroline Jackson (PPE-DE) til Kommissionen

(21. december 2000)

Om: Bestemmelser for erhvervelse af kørekort til lastbiler

En af de chauffører, der var involveret i en ulykke på M4-motorvejen mellem London og Bristol den 28. november, var en 20-årig belgier, der kørte en lastbil. I Det Forenede Kongerige kan en 20-årig ikke få kørekort til lastbil. Kan Kommissionen gøre rede for, hvorfor det er muligt, at chauffører kan køre i et bestemt land uden at opfylde de samme strenge krav som dem, der gælder for det pågældende lands statsborgere? Kan Kommissionen ligeledes oplyse, om den agter at harmonisere bestemmelserne for erhvervelse af kørekort til lastbiler?

Svar afgivet på Kommissionens vegne af Loyola de Palacio

(6. marts 2001)

Bestemmelserne om minimumsalderen for lastbilchauffører er nedfældet i Rådets forordning (EØF) nr. 3820/85 af 20. december 1985 om harmonisering af visse bestemmelser på det sociale område inden for vejtransport(1). I forordningens artikel 5 fastsættes minimumsalderen med hensyn til at opnå kørekort til lange lastbiler

b) - det fyldte 21. år, eller

- det fyldte 18. år, såfremt føreren er i besiddelse af et af en medlemsstat anerkendt kvalifikationsbevis for en tilfredsstillende afslutning af en uddannelse for førere af køretøjer i godstransport ad vej i henhold til fællesskabreglerne om minimumsniveauet for uddannelse af førere af køretøjer i vejtransport.

I henhold til bestemmelserne i denne artikel er det muligt for en tyveårig belgisk indehaver af et førerbevis til tunge biler at køre disse i Det Forenede Kongerige, såfremt vedkommende også har et anerkendt kvalifikationsbevis, som er anerkendt af én af medlemsstaterne. Denne bestemmelse i Rådets forordning (EØF) nr. 3820/85 har direkte virkning.

For så vidt angår harmoniseringen af kvalifikationerne for lastbilchauffører, indgav Kommissionen den 2. februar 2001 til Europa-Parlamentet og Rådet et forslag til Europa-Parlamentets og Rådets direktiv om uddannelse af erhvervschauffører til godstransport og personbefordring ad landevej(2).

(1) EFT L 370 af 31.12.1985.

(2) KOM(2001) 56 endelig udg.
SKRIFTLIG FORESPØRGSEL E-3846/00

af María Sornosa Martínez (PSE) til Kommissionen

(7. december 2000)

Om: Overtrædelse af Rådets direktiv 97/11/EF og ødelæggelse af bydelen Cabanyal-Canyamelar i Valencia

I sit svar på de skriftlige forespørgsler E-2416/00, E-2417/00 og E-2418/00 ytrede Europa-Kommissionen, at bysaneringen i bydelen Cabanyal-Canyamelar i Valencia var klassificeret som et byplanlægningsprojekt, og at det derfor udelukkende var de spanske myndigheders ansvar at afgøre, hvor vidt der var behov for en vurdering af indvirkningerne på den kulturelle arv.

Kommissionen overså imidlertid, at der i bilag I og II til Rådets direktiv 97/11/EF(1) om vurdering af visse offentlige og private projekters indvirkning på miljøet er opført anlægsarbejder som for eksempel parkeringspladser og butikscentre blandt de projekter, hvor en vurdering af miljøet er obligatorisk. Udvidelsen af Avenida Blasco Ibáñez ud til havet er helt klart et anlægsarbejde, der henhører under de projekter, der er nævnt i ovennævnte direktivs bilag.

Som Kommissionen vil erindre fra de tidligere skriftlige forespørgsler, vil det pågældende projekt, hvis det gennemføres, nødvendiggøre nedrivning af 1 500 bygninger i det historiske centrum, som daterer tilbage til det 19. århundrede, og som indtil nu har været beskyttet af den valencianske regering på grund af deres enestående særpræg og kulturelle betydning. Blandt de bygninger, der skal nedrives, er for eksempel et af vores kulturarvs mest symbolske steder, nemlig fiskemarkedet, Lonja de los Pescadores, der er et af de ældste i Europa og det ældste i Spanien.

Mener Kommissionen i lyset af ovenstående ikke, at udvidelsen af Avenida Blasco Ibáñez og de følger, dette vil have for steder af kulturel og historisk betydning i bydelen Cabanyal-Canyamelar, er i modstrid med bestemmelserne i Rådets direktiv 97/11/EF?

(1) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(28. februar 2001)

På grundlag af de informationer, det ærede medlem er fremkommet med, er Kommissionen af den opfattelse, at det omtalte projekt formentlig henhører under bilag II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), hvis anmodningen om godkendelse er indgivet før den 14. marts 1999. I så fald er det op til den pågældende medlemsstat at træffe beslutning om, hvorvidt en vurdering af projektets virkninger på miljøet (VVM) er nødvendig eller ej.

Såfremt anmodningen er indgivet efter denne dato, henhører projektet under bilag II til Rådets direktiv 97/11/EØF af 3. marts 1997(2) om ændring af Rådets direktiv 85/337/EØF. I så fald påhviler beslutningen om en VVM ligeledes medlemsstaten under anvendelse af tærskelværdier eller kriterier, eller idet der træffes en beslutning fra sag til sag, og i alle tilfælde ved anvendelse af de kriterier, der er angivet i direktivets bilag III.

(1) EFT L 175 af 5.7.1985.

(2) EFT L 73 af 14.3.1997.
SKRIFTLIG FORESPØRGSEL E-4027/00 af Freddy Blak (PSE) til Kommissionen. Chauffører.



EF-Tidende nr. 174 E af 19/06/2001 s. 0218 - 0218



SKRIFTLIG FORESPØRGSEL E-4027/00 af Freddy Blak (PSE) til Kommissionen (21. december 2000) Om: Chauffører Et stadigt stigende antal danske lastbilchauffører oplever at blive frarøvet deres penge, når de parkerer på holdestederne. Hvordan vil Kommissionen sikre, at europæiske arbejdere, i dette tilfælde danske chauffører, ikke bliver frarøvet deres penge på parkeringspladser? Problemet bliver større og større, så hvordan vil Kommissionen tackle dette? Er der nogle initiativer på vej, og hvis ja, hvilke? Svar afgivet på Kommissionens vegne af Antonio Vitorino (6. februar 2001) Den omtalte risiko for danske chauffører, når de holder ind, skal betragtes som et spørgsmål om opretholdelse af lov og orden og beskyttelse af den indre sikkerhed i EU-medlemsstaterne. Kommissionen kan ikke intervenere på dette område, da det er medlemsstaterne, der i medfør af EU-traktatens artikel 33 er ansvarlig for, hvilke forholdsregler der skal træffes for at opretholde lov og orden og beskytte den indre sikkerhed. Spørgsmålet vedrørende de danske chauffører er derfor ikke et spørgsmål om politisamarbejde eller strafferetligt samarbejde inden for rammerne af EU-traktaten.